**Előzetes üzleti terv az ÉHG-NEO Zrt. megvásárlásához**

# **Összefoglalás**

A hulladékról szóló 2012. évi CLXXXV. törvény alapvetően megváltoztatta a hulladékgazdálkodással kapcsolatos működési struktúrákat. A közszolgáltatás kereteibe tartozó hulladéktípusokkal kapcsolatos feladatok állami irányítás alá kerültek. Ennek eredményeként a Sajókazai Hulladékkezelő Centrum két tevékenységi félre vált szét: az egyik a nem veszélyes hulladék kezelésére, a másik a veszélyes hulladékkezelésre. A veszélyes hulladékokkal kapcsolatos tevékenységek továbbra is üzleti alapon szerveződnek, amelyekre nem vonatkozik a nonprofit működési kritérium.

A Pénzügyi Terv részben szereplő adatok és számítások alapján a befektetés megtérülhet legfeljebb 9-12 év alatt.

# **Tevékenység összefoglalás**

A veszélyes hulladékokkal kapcsolatos tevékenységek erősen szabályozott eljárások. Az ÉHG-NEO Zrt. kezelésébe kerül a veszélyes hulladékokkal kapcsolatos ártalmatlanítási tevékenység, a tevékenységre vonatkozó engedélyekkel együtt.

A tevékenység teljes egészében a tovább nem hasznosítható hulladékok ártalmatlanítására korlátozódik, nem tartalmaz hulladék előkezelést, vagy egyéb hulladékkezelést.

A tevékenység során biztosítani kell az érkező szállítmányok megfelelő fogadását, mérlegelését, és az ártalmatlanítás helyén történő lerakodást. Az elhelyezésnek a biztonsági és környezetvédelmi előírásoknak, a hatósági előírásoknak megfelelően kell történnie.

Az ártalommentes elhelyezés mellett gondoskodni kell a megtelt tárolók előírásszerű rekultivációjáról, a rekultivált területek megfelelő utógondozásáról, a hatósági előírások, és adatszolgáltatások, valamint eljárási díjak és lerakási járulék megfizetéséről, azok határideéig.

# **Jogszabályi áttekintés**

A veszélyes hulladékokkal kapcsolatos tevékenységek fő szabályozó elemei:

* AZ EURÓPAI PARLAMENT ÉS A TANÁCS 2008/98/EK IRÁNYELVE (2008. november 19.) a hulladékokról és egyes irányelvek hatályon kívül helyezéséről
* 1995. évi LIII. törvény: A környezet védelmének általános szabályairól
* 2012. évi CLXXXV. törvény: a hulladékról
* 225/2015. (VIII. 7.) Korm. rendelet: a veszélyes hulladékkal kapcsolatos egyes tevékenységek részletes szabályairól
* 72/2013. (VIII. 27.) VM rendelet: a hulladékjegyzékről
* 309/2014. (XII. 11.) Korm. rendelet a hulladékkal kapcsolatos nyilvántartási és adatszolgáltatási kötelezettségekről
* 2013. évi CX. törvény a Veszélyes Áruk Nemzetközi Közúti Szállításáról szóló Európai Megállapodás (ADR).
* 8/2002. (I. 30.) KöViM rendelet a veszélyes áru szállítási biztonsági tanácsadó képzésének, vizsgáztatásának szabályairól és díjairól
* 93/1996. (VII.4.) Korm. rendelet a környezetvédelmi megbízott alkalmazásának feltételéhez kötött környezethasználatok meghatározásáról

E rendelet melléklete tartalmazza azokat a környezethasználatokat, melyek végzése esetén a környezethasználó környezetvédelmi megbízottat köteles foglalkoztatni. (Lásd: 11/1996 (VII. 4.) KTM rendelet.)

* 11/1996. (VII. 4.) KTM rendelet a környezetvédelmi megbízott alkalmazási és képesítési feltételeiről
* E rendelet meghatározza a környezetvédelmi megbízott alkalmazási és képesítési feltételeit.
* 20/2006. (IV. 5.) KvVM rendelet: a hulladéklerakással, valamint a hulladéklerakóval kapcsolatos egyes szabályokról és feltételekről
* 314/2005. (XII. 25.) Korm. rendelet: a környezeti hatásvizsgálati és az egységes környezethasználati engedélyezési eljárásról

# **Piaci elemzés és SWOT analízis**

A veszélyes hulladékok lerakással történő ártalmatlanítása a szabályozás szerinti hulladék hierarchia utolsó lépése. Akkor következik be, amikor a hulladékok újra használatának és hasznosításának, vagy termikus kezelésének lehetősége sem járható út. Ilyen lehetőség országosan sem áll rendelkezésre nagy mennyiségben. A veszélyes hulladéklerakó létesítés általánosságban is nagy lakossági ellenállásba ütközhet. A bizalom, ami kialakult a meglévő létesítménnyel kapcsolatban, lehetővé teszi, hogy a tovább üzemelés, és a rendelkezésre álló szabad kapacitások felhasználhatóak legyenek.

Hasonló létesítmény az Aszód-Galgamácsa veszélyeshulladék-lerakó, és a szuhogyi veszélyeshulladék-lerakó. A szállítási távolságok miatt az Aszód-Galgamácsa térség nagy terhet jelent, a szuhogyi létesítmény működését pedig az elsőfokú Környezetvédelmi Hatóság megtiltotta, majd részlegesen engedélyezte, azonban működőképes és folyamatos üzemelésre való felkészülése még évekig tarthat. A piac mérvadó fogadó oldalát képezik még a veszélyes hulladék égetők, amelyből kettő is van Borsod-Abaúj Zemplén megyében (ÉMK Kft. és Ecomissio Kft.), de az égetéssel nem ártalmatlanítható anyagokat nem tudják fogadni, az égetési kapacitások a technológiák kötöttségéből adódóan végesek, a lerakói kapacitásaik pedig az égéstermékek elhelyezése miatt végesek. Veszélyes hulladék lerakás engedélyezésére irányuló engedélyezési eljárások nem indulnak.

Erősségek: Szállítási távolságokból adódó térségi előnyök, rendelkezésre álló szabad kapacitás, nem új létesítés, lakossági, és településvezetői bizalom, stabil beszállítói kör. Az új létesítések, vagy újra engedélyezésekhez képest években mérhető időelőny.

Gyengeségek: A hulladékképződés, ezáltal pedig a beszállítás lehet hektikus.

Lehetőségek: A kiépíthető szabad kapacitások és a területi adottságok különösen alkalmassá tehetik a területet a kármentesítésből származó hulladékok nagy tömegű fogadására. A nagy szabad területek ütemezhetővé tehetik a beruházási igényeket, pénzügyi és műszaki tervezéssel pedig egy dömping jellegű beszállításra fel lehet készülni, és az idő és helyzeti előnyt kihasználva magasabb profitot, vagy előnyösebb verseny pozíciót elérni.

Veszélyek: A szuhogyi veszélyes hulladéklerakó újraindulása, vagy állami ösztönzés az égetés, és egyéb hasznosítási módok további erősítésével. A lezárt/rekultivált lerakók kezelésére vonatkozó előírások betartása komoly szakmai kihívás.

# **Üzleti célok**

A társaság üzleti célja a vételár kigazdálkodásának mielőbbi megvalósítása, utána pedig a nyereséges működés fenntartása.

# **Marketing terv**

Marketing terv felépítése a jelenlegi konstrukció mellett nem értelmezhető.

# **Szervezeti terv és személyzeti terv**

A szervezet felépítésében a zártkörűen működő részvénytársaságok általános működési alapelveinek kell teljesülnie.

1 fő vezérigazgató,

2 fő igazgatósági tag,

3 fő felügyelőbizottság,

1 fő telepvezető és környezetvédelmi megbízott,

1 fő adminisztrátor,

1 fő mérlegkezelő,

2 fő gépkezelő.

A könnyvizsgálói és könyvelési feladatokat érdemes saját létszám helyett kiszervezni.

A személyi jellegű költségekre vonatkozó információkat a pénzügyi terv táblázatai tartalmazzák.

# **Működési terv**

A veszélyes hulladék fogadására alkalmas területen, a beérkező szállítmányok mérlegelése, és ártalommentes elhelyezése, a kialakított tárolókban. Különösen fontos elem az előírások betartása, a közterhek megfizetése, és a stabil működés feltételeinek megteremtése.

Stratégiai gondolkodást igényel a tároló kapacitások beruházással történő bővítése és engedélyezése a tárolók telítettségének függvényében.

Kiemelt fontosságú a szabad kapacitások kiépítésének módja és időzítése.

Például Határ-völgy 3. ütemének megalkotása, és felkészítése nyitott tárolóként való üzemeltetésre, amivel fel lehet készülni egy gyors reagálást igénylő nagyobb tömegű hulladékbeszállításra, vagy az új 0101/12 területen megvalósítani az 55.000 tonna befogadására alkalmas ütemeket lépésekben, ahol a folyamatos fogadás feltételeit lehet biztosítani, és a szerződött kapacitásoknak megfelelően tervezni és kialakítani, egy min. 12 évet felölelő ciklusban, de inkább hosszabb távon.

# **Pénzügyi terv**

A pénzügyi terv táblázatos formában került kidolgozásra, amely az üzleti terv melléklete.

A táblázatok egymásra épülnek, amelyek egy összesítő lapon végződnek.

* Szükséges tőke: A vételár részletei a pénzügyi terv összefoglaló táblázatában szereplőek szerint.
* Értékesítési terv: A mellékelt pénzügyi terv árbevétel táblázatában található a befogadott hulladékmennyiségek alapján a szabad kapacitás értékesítés eredményeképpen várható pénzügyi eredmény.
* Eredményesség, és nyereségszámítás: A pénzügyi terv összefoglaló táblázata szerint.